

**ข้อบังคับกรมการค้าต่างประเทศ**

**ว่าด้วยการใช้เครื่องหมายรับรองข้าวหอมมะลิไทย**

**พ.ศ. 2565**

โดยที่เป็นการสมควรปรับปรุงข้อบังคับกรมการค้าต่างประเทศว่าด้วยการใช้เครื่องหมายรับรองข้าวหอมมะลิไทย พ.ศ. 2562 ลงวันที่ 12 มีนาคม พ.ศ. 2562 ที่กำหนดหลักเกณฑ์ วิธีการและเงื่อนไขการอนุญาตและการใช้เครื่องหมายรับรองข้าวหอมมะลิไทยซึ่งกรมการค้าต่างประเทศได้
จดทะเบียนเป็นเจ้าของไว้ต่อกรมทรัพย์สินทางปัญญาแล้ว ให้เหมาะสมสอดคล้องกับสถานการณ์ปัจจุบัน และเป็นไปตามบทบัญญัติมาตรา 82 และมาตรา 86 แห่งพระราชบัญญัติเครื่องหมายการค้า พ.ศ. 2534 อธิบดีกรมการค้าต่างประเทศจึงออกข้อบังคับไว้ ดังต่อไปนี้

ข้อ 1 ข้อบังคับนี้เรียกว่า “ข้อบังคับกรมการค้าต่างประเทศว่าด้วยการใช้เครื่องหมายรับรองข้าวหอมมะลิไทย พ.ศ. 2565”

ข้อ 2 ข้อบังคับนี้ให้ใช้บังคับตั้งแต่วันที่ 29 มิถุนายน พ.ศ. 2565 เป็นต้นไป

ข้อ 3 ให้ยกเลิกข้อบังคับกรมการค้าต่างประเทศว่าด้วยการใช้เครื่องหมายรับรอง
ข้าวหอมมะลิไทย พ.ศ. 2562 ลงวันที่ 12 มีนาคม พ.ศ. 2562

ข้อ 4 ในข้อบังคับนี้

“ข้าวหอมมะลิไทย” (THAI HOM MALI RICE) หมายความว่า ข้าวกล้อง และข้าวขาวที่แปรรูปมาจากข้าวเปลือกเจ้าพันธุ์ขาวดอกมะลิ 105 และพันธุ์ กข15 โดยมีคุณภาพและมาตรฐานเป็นไปตามที่กระทรวงพาณิชย์ประกาศกำหนดตามพระราชบัญญัติมาตรฐานสินค้าขาออก พ.ศ. 2503

“ข้าวหอมมะลิไทยพร้อมบริโภค” หมายความว่า ข้าวหอมมะลิไทยที่ผ่านกรรมวิธีปรุงจนสุกพร้อมบริโภคและบรรจุในภาชนะเรียบร้อยพร้อมจำหน่ายได้ทันที

“เครื่องหมายรับรอง” หมายความว่า เครื่องหมายรับรองข้าวหอมมะลิไทยของกรมการค้าต่างประเทศซึ่งได้จดทะเบียนเป็นเจ้าของไว้ต่อกรมทรัพย์สินทางปัญญา เพื่อรับรองว่าเป็น
ข้าวที่มีแหล่งกำเนิดในประเทศไทย มีคุณภาพเป็นไปตามมาตรฐานข้าวหอมมะลิไทยที่กระทรวงพาณิชย์กำหนด รวมถึงข้าวหอมมะลิไทยพร้อมบริโภคด้วย โดยมีข้อความอักษรภาษาไทยว่า “ข้าวหอมมะลิไทย” และภาพสัญลักษณ์เมล็ดข้าวและรวงข้าวอยู่ภายในวงกลม ซึ่งล้อมรอบด้วยอักษรภาษาอังกฤษว่า “⦁ THAI HOM MALI RICE ⦁ ORIGINATED IN THAILAND ⦁ DEPARTMENT OF FOREIGN TRADE” โดยมีลักษณะและสีตามที่ปรากฏท้ายข้อบังคับนี้

ข้อ 5 ผู้ขออนุญาตใช้เครื่องหมายรับรองต้องไม่เป็นผู้อยู่ระหว่างถูกระงับการใช้เครื่องหมายรับรอง หรือไม่เป็นหรือเคยเป็นผู้ถูกเพิกถอนการอนุญาตให้ใช้เครื่องหมายรับรอง เว้นแต่
พ้นระยะเวลาถูกเพิกถอนการอนุญาตมาแล้วไม่น้อยกว่าสามปีและต้องมีคุณสมบัติตามที่กำหนด แล้วแต่กรณี ดังนี้

(๑) กรณีเป็นผู้ส่งข้าวหอมมะลิไทยออกไปนอกราชอาณาจักร ต้องเป็นผู้ได้รับการ
จดทะเบียน เป็นผู้ทำการค้าขาออกซึ่งสินค้ามาตรฐานข้าวหอมมะลิไทยไว้กับสำนักงานมาตรฐานสินค้า กรมการค้าต่างประเทศ

(๒) กรณีเป็นผู้ผลิตเพื่อจำหน่ายข้าวหอมมะลิไทยในประเทศ ต้องเป็นโรงสีที่ผลิตและจำหน่ายข้าวหอมมะลิไทยที่ได้มาตรฐานตามที่กระทรวงพาณิชย์ประกาศกำหนด และผ่านการรับรองจากจังหวัดแหล่งผลิตข้าวหอมมะลิตามพื้นที่เป้าหมายส่งเสริมการปลูกข้าวหอมมะลิภายใต้แผนการผลิตและการตลาดข้าวครบวงจรโดยกรมการข้าว กระทรวงเกษตรและสหกรณ์

(๓) กรณีเป็นผู้จำหน่ายข้าวหอมมะลิไทยในประเทศ ต้องเป็นผู้ประกอบการค้าปลีก
ค้าส่ง หรือห้างสรรพสินค้า ซึ่งจัดจำหน่ายข้าวหอมมะลิไทยที่ผลิตโดยผู้ผลิตตาม (๒)

(๔) กรณีเป็นผู้ใช้ข้าวหอมมะลิไทยเพื่อให้บริการ ต้องเป็นผู้ประกอบกิจการโรงแรม ภัตตาคาร หรือร้านอาหาร ซึ่งตั้งอยู่ภายในประเทศหรือต่างประเทศ ที่ให้บริการโดยใช้ข้าวหอมมะลิไทย ดังนี้

 (ก) กรณีให้บริการในประเทศต้องใช้ข้าวหอมมะลิไทยของผู้ผลิตตาม (๒) หรือ
ผู้จำหน่ายตาม (๓)

 (ข) กรณีให้บริการในต่างประเทศต้องใช้ข้าวหอมมะลิไทยที่ส่งออกจากประเทศไทยตาม (๑) โดยต้องไม่ได้ผ่านการบรรจุใหม่ในต่างประเทศ

(5) กรณีเป็นผู้ใช้ข้าวหอมมะลิไทยเพื่อแปรรูปเป็นข้าวหอมมะลิไทยพร้อมบริโภค ต้องเป็นผู้ผลิตข้าวหอมมะลิไทยพร้อมบริโภคที่ใช้ข้าวหอมมะลิไทยของผู้ผลิตตาม (2) หรือผู้จำหน่ายตาม (3) ยกเว้นในกรณีผู้มีคุณสมบัติตาม (2) (3) และ (4) ให้ถือว่าเป็นผู้มีคุณสมบัติเป็นผู้ใช้ข้าวหอมมะลิไทยเพื่อแปรรูปเป็นข้าวหอมมะลิไทยพร้อมบริโภคแล้ว ทั้งนี้ จะต้องไม่มีการผลิตและบรรจุใหม่ในต่างประเทศ

ข้อ 6 การขออนุญาตใช้เครื่องหมายรับรอง

ผู้ที่มีคุณสมบัติตามข้อ 5 ซึ่งประสงค์จะใช้เครื่องหมายรับรอง ให้ยื่นคำขอเป็นหนังสือต่อกรมการค้าต่างประเทศ ตามแบบที่กำหนดท้ายข้อบังคับนี้ หรือยื่นคำขอโดยวิธีการทางอิเล็กทรอนิกส์ ตามที่กรมการค้าต่างประเทศกำหนด พร้อมเอกสารหลักฐาน แล้วแต่กรณี ดังนี้

(๑) กรณีเป็นผู้ส่งข้าวหอมมะลิไทยออกไปนอกราชอาณาจักร ให้ยื่นแบบหนังสือแสดงความจำนงขอใช้หรือต่ออายุเครื่องหมายรับรองข้าวหอมมะลิไทย

(๒) กรณีเป็นผู้ผลิตเพื่อจำหน่ายข้าวหอมมะลิไทยในประเทศ ให้แสดงเอกสารหลักฐาน ดังนี้

(ก) แบบหนังสือแสดงความจำนงขอใช้หรือต่ออายุเครื่องหมายรับรองข้าวหอมมะลิไทย

(ข) สำเนาหนังสือรับรองจากจังหวัดในแหล่งผลิต

(ค) แสดงรูปตรา หรือเครื่องหมายการค้า ที่ใช้แสดงร่วมกับเครื่องหมายรับรอง

(๓) กรณีเป็นผู้จำหน่ายข้าวหอมมะลิไทยในประเทศ หรือเป็นผู้ใช้ข้าวหอมมะลิไทย
เพื่อให้บริการ ให้แสดงเอกสารหลักฐาน ดังนี้

(ก) แบบหนังสือแสดงความจำนงขอใช้หรือต่ออายุเครื่องหมายรับรองข้าวหอมมะลิไทย

(ข) หลักฐานที่แสดงว่ามีการซื้อ ใช้ หรือจำหน่ายข้าวหอมมะลิไทยของผู้ผลิต ผู้จำหน่าย
หรือผู้ส่งออก แล้วแต่กรณี

(4) กรณีเป็นผู้ใช้ข้าวหอมมะลิไทยเพื่อแปรรูปเป็นข้าวหอมมะลิไทยพร้อมบริโภค

(ก) แบบหนังสือแสดงความจำนงขอใช้หรือต่ออายุเครื่องหมายรับรองข้าวหอมมะลิไทย

(ข) หลักฐานที่แสดงว่ามีการซื้อ ใช้ หรือจำหน่ายข้าวหอมมะลิไทยของผู้ผลิต หรือ ผู้จำหน่าย แล้วแต่กรณี

(ค) แสดงรูปตรา หรือเครื่องหมายการค้า ที่ใช้แสดงร่วมกับเครื่องหมายรับรอง

(ง) หลักฐานที่แสดงให้เห็นว่ามีศักยภาพและกำลังการผลิตเพื่อแปรรูปเป็น
ข้าวหอมมะลิไทยพร้อมบริโภค ตามมาตรฐานการผลิตของอุตสาหกรรมอาหาร เช่น GMP (Good Manufacturing Practice) HACCP (Hazard Analysis and Critical Control Point) และ Codex (Codex Alimentarius Commission) หรือมาตรฐานการผลิตของอุตสาหกรรมอาหารอื่น ๆ ซึ่งเป็นที่ยอมรับในระดับสากล แล้วแต่กรณี

การยื่นขออนุญาตตามวรรคหนึ่ง หากมีการมอบอำนาจให้แนบเอกสารหลักฐานหนังสือมอบอำนาจ พร้อมสำเนาบัตรประจำตัวประชาชน หรือสำเนาหนังสือเดินทางกรณีเป็นชาวต่างชาติของ
ผู้มอบอำนาจ พร้อมรับรองสำเนาถูกต้อง สำหรับผู้รับมอบอำนาจให้แสดงบัตรประจำตัวประชาชนหรือหนังสือเดินทางต่อเจ้าหน้าที่ โดยเจ้าหน้าที่เป็นผู้จัดทำสำเนา

ทั้งนี้ หากมีความจำเป็นต้องการใช้เอกสารหลักฐานเพิ่มเติม เพื่อประกอบการพิจารณาดำเนินการ กรมการค้าต่างประเทศอาจเรียกให้ผู้ยื่นคำขออนุญาตยื่นหรือแสดงเอกสารหลักฐานเพิ่มเติมได้

ข้อ ๗ การอนุญาตและการต่ออายุการอนุญาตให้ใช้เครื่องหมายรับรอง

กรมการค้าต่างประเทศจะแจ้งการอนุญาตให้ใช้เครื่องหมายรับรองเป็นหนังสือ และอนุญาตให้ใช้ได้คราวละสามปีนับแต่ปีที่ได้รับอนุญาต โดยในปีแรกของการอนุญาตให้มีอายุนับถึงวันสิ้นปีปฏิทิน

การขอต่ออายุการอนุญาตให้ใช้เครื่องหมายรับรอง ให้ขอต่ออายุภายในวันที่ 30 พฤศจิกายนของปีที่หมดอายุ โดยให้ยื่นคำขอต่อกรมการค้าต่างประเทศ ตามแบบที่กำหนดท้ายข้อบังคับนี้ หรือยื่น
คำขอโดยวิธีการทางอิเล็กทรอนิกส์ ตามที่กรมการค้าต่างประเทศกำหนด หากพ้นกำหนดระยะเวลาดังกล่าวและประสงค์จะใช้เครื่องหมายรับรอง ต้องยื่นขออนุญาตใช้เครื่องหมายรับรอง ตามหลักเกณฑ์ที่กำหนดสำหรับการเป็นผู้ขออนุญาตรายใหม่

ข้อ 8 ให้ผู้ได้รับอนุญาตใช้เครื่องหมายรับรองได้เฉพาะกับ

(1) สินค้าข้าวหอมมะลิไทยที่มีคุณภาพและมาตรฐานเป็นไปตามที่กระทรวงพาณิชย์ประกาศกำหนดตามพระราชบัญญัติมาตรฐานสินค้าขาออก พ.ศ. 2503

(2) สินค้าข้าวหอมมะลิไทยพร้อมบริโภคที่แปรรูปจากข้าวหอมมะลิไทยตาม (1)

ข้อ 9 ให้ผู้ได้รับอนุญาตใช้เครื่องหมายรับรองปฏิบัติตามเงื่อนไขที่กำหนด ดังนี้

(๑) กรณีเป็นผู้ส่งข้าวหอมมะลิไทยออกไปนอกราชอาณาจักร

(ก) ต้องพิมพ์ ประทับ ปิด ผูกติด หรือโดยใช้วิธีอื่นใด เพื่อให้เครื่องหมายรับรองปรากฏอยู่ที่ภาชนะบรรจุข้าวหอมมะลิไทย

(ข) ต้องผ่านการตรวจสอบมาตรฐานสินค้าจากสำนักงานมาตรฐานสินค้า กรมการค้าต่างประเทศ หรือจากผู้ประกอบธุรกิจตรวจสอบมาตรฐานสินค้าที่ได้รับอนุญาตและได้รับใบรับรองมาตรฐานสินค้า

(๒) กรณีเป็นผู้ผลิตเพื่อจำหน่ายข้าวหอมมะลิไทยในประเทศ

 ต้องพิมพ์ หรือประทับ เพื่อให้เครื่องหมายรับรองปรากฏอยู่ที่ภาชนะที่ใช้บรรจุ
ข้าวหอมมะลิไทย

(๓) กรณีเป็นผู้จำหน่ายข้าวหอมมะลิไทยในประเทศ หรือเป็นผู้ใช้ข้าวหอมมะลิไทยเพื่อให้บริการ

 ต้องติดแผ่นป้ายแสดงเครื่องหมายรับรองที่มีขนาดพอสมควรและสามารถเห็นได้ชัดเจนในบริเวณสถานที่จำหน่าย หรือสถานที่ให้บริการ

(4) กรณีเป็นผู้ใช้ข้าวหอมมะลิไทยเพื่อแปรรูปเป็นข้าวหอมมะลิไทยพร้อมบริโภค

(ก) ต้องพิมพ์ หรือประทับ เพื่อให้เครื่องหมายรับรองปรากฏอยู่ที่ภาชนะบรรจุ
ข้าวหอมมะลิไทยพร้อมบริโภค

(ข) ต้องผ่านการแปรรูปจากข้าวหอมมะลิไทยเป็นข้าวหอมมะลิไทยพร้อมบริโภค
ในประเทศไทย ตามที่ระบุไว้ในข้อ 5 (5)

ข้อ 10 ให้ใช้เครื่องหมายรับรองกับภาชนะที่ใช้บรรจุที่มีน้ำหนักบรรจุไม่เกินห้าสิบกิโลกรัมเท่านั้น

ข้อ 11 ผู้ได้รับอนุญาตให้ใช้เครื่องหมายรับรองต้องยินยอมและอำนวยความสะดวก
ในการตรวจสอบคุณภาพสินค้าที่ใช้เครื่องหมายรับรอง หรือให้ตรวจสอบเอกสารหลักฐานที่เกี่ยวข้อง แล้วแต่กรณี ตามหลักเกณฑ์ วิธีการและเงื่อนไขการตรวจสอบการใช้เครื่องหมายรับรองท้ายข้อบังคับนี้

ข้อ 12 กรณีผู้ได้รับอนุญาตให้ใช้เครื่องหมายรับรองกระทำผิดเงื่อนไขอย่างหนึ่งอย่างใดตามข้อ 8 ข้อ 9 ข้อ 10 และข้อ 11 กรมการค้าต่างประเทศจะดำเนินการ ตามหลักเกณฑ์การดำเนินการกรณีผู้ได้รับอนุญาตให้ใช้เครื่องหมายรับรองกระทำผิดเงื่อนไขการได้รับอนุญาตให้ใช้เครื่องหมายรับรองท้ายข้อบังคับนี้

ข้อ 13 ผู้ใดใช้เครื่องหมายรับรองโดยไม่ได้รับอนุญาตเป็นหนังสือจากกรมการค้าต่างประเทศ หรือเป็นผู้อยู่ระหว่างถูกระงับการใช้เครื่องหมายรับรอง หรือเป็นผู้ที่ถูกสั่งเพิกถอนการอนุญาตให้ใช้เครื่องหมายรับรองแต่ยังคงใช้เครื่องหมายรับรองต่อไป ให้กรมการค้าต่างประเทศพิจารณาดำเนินการตามกฎหมายว่าด้วยเครื่องหมายการค้าได้ตามที่เห็นสมควร

ข้อ 14 ผู้ได้รับอนุญาตให้ใช้เครื่องหมายรับรอง หรือได้รับการต่ออายุให้ใช้เครื่องหมายรับรองอยู่ก่อนวันที่ข้อบังคับนี้มีผลใช้บังคับ ให้คงใช้เครื่องหมายรับรองได้ต่อไปจนหมดอายุการอนุญาตให้ใช้เครื่องหมายรับรอง

ข้อ 15 ให้อธิบดีกรมการค้าต่างประเทศรักษาการตามข้อบังคับนี้

ประกาศ ณ วันที่ มิถุนายน พ.ศ. 2565

(นายพิทักษ์ อุดมวิชัยวัฒน์)

อธิบดีกรมการค้าต่างประเทศ